**DODATNO POJASNILO MNVP glede objavljenega Javnega poziva - Sofinanciranje projektov s programskega področja LIFE, podprograma »Narava in biotska raznovrstnost« za leto 2024**

Datum: 28. 8. 2024

**Vprašanje**

Ali se v primeru, da pri mednarodnem projektu sodelujeta dva slovenska partnerja, njun delež pri doseganju pragov iz razpisa sešteva? Se pravi, da skupaj dosegata 2,5 mio EUR za aktivnosti na slovenskem ozemlju, od tega 1,25 mio EUR z ukrepe iz PUN 2023–2028? Ali lahko partnerja skupaj oddata vlogo za sofinanciranje in se sklene večpartitna pogodba med MNVP in partnerjema z neposrednimi nakazili za vsakega posebej? Prosimo za nadaljnja pojasnila oziroma praktični primer izračuna vrednosti projekta, ki bi izpolnjeval pogoje za prijavo na razpis za sofinanciranje MNVP.

**Odgovor**

Postavljeni pragovi se nanašajo na projekt, kar pomeni, da se vrednost slovenskih partnerjev v okviru istega projekta seštevajo. V okviru projekta mora zaprošeni znesek slovenskih partnerjev, za aktivnosti, ki se izvajajo na ozemlju Republike Slovenije, znašati najmanj 500.000 EUR. Dodatni pogoj pa je, da na ravni projekta glede na celotno finančno vrednost (torej vrednostjo vodilnega partnerja in vseh partnerjev) delež aktivnosti PUN znaša najmanj 50 % in vrednost zaprošenih sredstev največ 20 %.

Do konkretnih primerov se bo ministrstvo opredeljevalo v okviru obravnave vloge. V nadaljevanju podajamo praktičen primer: če celotna finančna vrednost mednarodnega projekta znaša 10 mio EUR, mora vrednost izvajanja ukrepov iz PUN znašati vsaj 5 mio EUR, slovenska partnerja pa lahko zaprosita za sofinanciranje do 20 % upravičenih stroškov celotnega projekta, kar znaša 2 mio EUR.

Vloga za sofinanciranje se podaja za projekt, torej več slovenskih partnerjev poda skupno vlogo za sofinanciranje. Na ravni projekta bo sklenjena ena pogodba o sofinanciranju, z neposrednim plačilom posameznemu partnerju ali pa pooblaščenemu partnerju za prejem celotnega nakazila, glede na izraženo voljo prijaviteljev. Določene obveznosti, zlasti vezane na poročanje, pa bodo morali partnerji izvajati skupaj.